**ДАННИ ОТ ГОДИШНИЯ ДОКЛАД ЗА ДЕЙНОСТТА НА СЪДИЛИЩАТА В РАЙОНА НА ОКРЪЖЕН СЪД - ГАБРОВО**

**ПРЕЗ 2020 ГОДИНА**

Данните от Годишния доклад за дейността на съдилищата в района на Окръжен съд - Габрово през 2020 година показват, че през отчетния период в Окръжен съд – Габрово са постъпили общо **864** дела, от които **611** граждански и търговски и **253** наказателни. Статистиката сочи известно намаление на постъплението спрямо 2019 година, но по-голям брой новообразувани дела в сравнение с 2018 година.

С останалите неприключени производства от предходни периоди през годината е имало за разглеждане общо **1 038** дела, от които **758** граждански и търговски и **280** наказателни.

Свършените през отчетния период дела са общо **893**, от които **636** граждански и търговски и **217** наказателни. От всички свършени дела, 720 броя, или 81 %, са приключили в 3-месечен срок. Отчита се известно отстъпление при показателя за срочност, което до голяма степен се дължи на обявеното през годината извънредно положение в страната и преустановяване разглеждането на голяма част от делата за период от два месеца. Върху бързината на правораздаването са се отразили и последващите трудности, свързани с провеждането на съдебните производства в условия на епидемична обстановка, включително случаите на отлагане на делата, поради заболяване или карантиниране на страните.

През отчетния период са запазени традиционно добрите показатели по отношение качеството на постановените съдебни актове. Свидетелство за това са по-малкият брой обжалвани актове, спрямо всички постановени решения и присъди, както и високият процент потвърдени съдебни актове след въззивната и касационна проверка от по-горните инстанции.

Наред с качеството, ефективността и срочността на правораздаването, приоритет в организацията на дейността в съда през годината бе и създаването на максимално безопасни работни условия, с оглед епидемичната обстановка, както за съдии и служители, така и за обслужваните граждани.

Данни за дейността на районните съдилища в района на Окръжен съд – Габрово през 2020 година

 През отчетния период новообразуваните дела в Районен съд – Габрово са 3 235, в Районен съд – Севлиево - 1 947, в Районен съд – Дряново - 607 и в Районен съд – Трявна – 421 дела. Съпоставката с предходните години показва, че във всички районни съдилища в съдебния окръг е налице известно намаляване на броя новообразувани производства, респективно и на общия брой дела за разглеждане.Най-малка е разликата в постъплението на нови дела в Районен съд – Севлиево, където се отчита и най-висока натовареност на районните съдии от съдебния окръг.

Свършените през годината дела в Районен съд - Габрово са общо 3 285, в Районен съд – Севлиево - 1 934, в Районен съд – Дряново - 576 и в Районен съд – Трявна – 414 дела. Въпреки необичайните условия на работа, произтичащи от усложнената епидемична обстановка, във всички районни съдилища е запазено високото ниво на срочно правораздаване, като близо 90 % от общо свършените през годината дела са приключили в тримесечен срок.

Добри са резултатите и по отношение преминалите инстанционен контрол присъди, решения и определения, като приблизително 70 % от върнатите от по-горна инстанция съдебни актове са изцяло потвърдени.

*С пълното съдържание на Годишния доклад може да се запознаете* [*тук*](https://gabrovo-os.justice.bg/bg/3297)*.*

**26 март 2021 г. „Връзки с обществеността“**